रोहिताश गौड़ बोले- शो बीच में छोड़ने का रिस्क नहीं ले सकता, फीस भी अच्छी मिलती है
Rohitash Reveals Why He Stays Committed to 'Bhabiji Ghar Par Hain' Show फेमस सिटकॉम ‘भाबी जी घर पर हैं’ ने छोटे पर्दे पर 8 साल पूरे कर लिए हैं। इस मौके पर मनमोहन तिवारी का किरदार निभाने वाले रोहिताश गौड़ ने शो की सक्सेस के बारे में बात की।
फेमस सिटकॉम ‘भाबी जी घर पर हैं’ ने छोटे पर्दे पर 8 साल पूरे कर लिए हैं। इस मौके पर मनमोहन तिवारी का किरदार निभाने वाले रोहिताश गौड़ ने शो की सक्सेस के बारे में बात की है। उन्होंने बताया है कि शुरुआत में किसी को भी उम्मीद नहीं थी, कि यह शो इतने लंबे समय तक चल सकेगा।
बातचीत के दौरान रोहिताश ने कहा कि उनका शो जॉनी लीवर, प्रेम चोपड़ा, पंडित बिरजू महाराज समेत कई बड़े सेलेब्रिटीज को पसंद आया है। इतना ही नहीं उन्होंने बताया कि बतौर एक्टर वो अलग-अलग किरदार ट्राई करना चाहते हैं, लेकिन वो शो को बीच में छोड़ने का रिस्क नहीं ले सकते हैं।
धर्मेंद्र जी की फैमिली और राजकुमार हिरानी तक यह शो देखते हैं
इंडियन एक्सप्रेस से बातचीत के दौरान रोहिताश ने कहा- ‘जॉनी जी ने मुझे फोन किया था और उन्होंने मेरे बारे में और जानना चाहा। सलमान खान ने आसिफ भाई को फोन किया था, वो कह रहे थे, पहली बार कोई टीवी शो देख रहा हूं। यहां तक कि धर्मेंद्र का परिवार और राजकुमार हिरानी जी भी हमारा शो देखते हैं।
सभी ने शो को हमेशा पॉजिटिव रिस्पॉन्स दिया है। ऑडियंस से हमें जो प्यार मिल रहा है, उसने न केवल हमें बल्कि राइटर्स को भी और ज्यादा जिम्मेदार बना दिया है।
बतौर एक्टर हमेशा अलग-अलग चीजें करना चाहते हैं
सवाल किया गया कि क्या 8 सालों से काम करते-करते कभी आपको एक जैसा महसूस हुआ?
इस पर रोहिताश ने कहा- ‘बिल्कुल ऐसा होता है, बतौर एक्टर आपको हमेशा ज्यादा काम करने की इच्छा होती है। खासकर तब जब आप देखते हैं कि आपके साथ वाले लोग इंडस्ट्री में इतना अच्छा काम कर रहे हैं। तब आप अक्सर सोचते हैं, आखिर मैं क्यों नहीं?’
‘पंकज त्रिपाठी, मनोज बाजपेयी और नवाजुद्दीन सिद्दीकी भी इतना बेहतरीन काम कर रेह हैं। इनमें से कई लोग मेरे इंस्टीट्यूट के हैं और कुछ तो मेरे बाद आए हैं।’
आपको इच्छाओं पर काबू करना चाहिए
रोहिताश ने आगे कहा -'मुझे एहसास हुआ कि कमिटमेंट मेरे लिए बड़ी चीज है। मैं शो को बीच में नहीं छोड़ सकता हूं। इसके अलावा यह सिटकॉम है, इसमें कहानी बदलती रहती है। हमें हर रोज कुछ नया करने को मिलता है।
'अब जो इतनी खूबसूरत यात्रा रही है, तो मैं फिजूल में फ्लो या बैलेंस को क्यों खराब करूं? आपको अपनी इच्छाओं पर काबू करना होगा और विश्वास करना होगा कि आगे चलकर आपके लिए भी अच्छी चीजें होंगी।'
मैं पैसों का फ्लो रुकने का रिस्क नहीं ले सकता
रोहिताश ने आगे कहा- 'मैं इमोशनली या फाइनेंशियल इनकम के रेगुलर फ्लो को खोने का जोखिम नहीं उठाना चाहता। हमें पैसे कमाने की आदत हो जाती है, जो कि एक अच्छी रकम होती है। मुझे इस बात का विश्वास होने लगा है कि शायद यही होना है, जिससे मुझे आगे बढ़ने में संतुष्टि मिलती है।'
मैंने जो शोज किए हैं, वो सभी सालों तक चले हैं 
फिल्मों में न जाने की वजह बताते हुए रोहिताश ने कहा- 'हर कोई कहता है जब तक लीड रोल ना मिले, बात नहीं बनती। यह आम बात है। अगर आप लीड रोल निभाते हैं, तभी आपको ज्यादा लोकप्रियता मिलती है। इसके अलावा सौभाग्य से मैंने जो शोज किए हैं, वो सभी सालों तक चले हैं और इस तरह मेरे पास कभी फिल्मों में जाने और आगे बढ़ने का समय नहीं मिला।'